กองทุนฟื้นฟูฯไม่อุทธรณ์ที่ดินรัชดาฯยอมคืนเงินหญิงอ้อ823ล.
กองทุนฟื้นฟูฯมีมติไม่ยื่นอุทธรณ์ กรณีศาลตัดสินให้คืนเงินขายที่ดินรัชดา ระบุกังวลดอกเบี้ยจะสูงกว่านี้จึงได้คืนเงินต้นพร้อมดอกเบี้ย 7.5% รวมเป็นเงิน 823 ล้านบาทเศษให้คุณหญิงพจมานแล้วเมื่อเช้าวันที่ 7 ต.ค.นี้
7 ต.ค. 2553

กองทุนฟื้นฟูฯมีมติไม่ยื่นอุทธรณ์ กรณีศาลตัดสินให้คืนเงินขายที่ดินรัชดา ระบุกังวลดอกเบี้ยจะสูงกว่านี้จึงได้คืนเงินต้นพร้อมดอกเบี้ย 7.5% รวมเป็นเงิน 823 ล้านบาทเศษให้คุณหญิงพจมานแล้วเมื่อเช้าวันที่ 7 ต.ค.นี้



คุณหญิงพจมาน
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย(ธปท.) ในฐานะ ผู้จัดการกองทุนฟื้นฟูและพัฒนาระบบสถาบันการเงิน(กองทุนฟื้นฟูฯ) เปิดเผยว่า ที่ประชุมคณะกรรมการ(บอร์ด)กองทุนฟื้นฟูฯ มีมติไม่ยื่นอุทธรณ์ ตามคำแนะนำของอัยการสูงสุดและฝ่ายกฎหมายของ ธปท. กรณีที่ศาลแพ่งมีคำพิพากษา เมื่อวันที่ 24 ก.ย. ที่ผ่านมา ให้การขายที่ดินระหว่างกองทุนฟื้นฟูฯและคุณหญิงพจมาน  ณ ป้อมเพชร เป็นโมฆะและสั่งให้คืนเงินขายที่ดินทั้งสี่แปลงบริเวณ ถ.รัชดาฯ ทั้งเงินต้นและดอกเบี้ย รวมเป็นเงิน 823 ล้านบาทเศษ แบ่งเป็นเงินต้น 772 ล้านบาท และดอกเบี้ย 7.5% คิดเป็นเงินดอกเบี้ยนับตั้งแต่ 25พ.ย.2552 ประมาณ 51 ล้านบาทกว่า ให้กับคุณหญิงพจมานไปเมื่อเช้าวันนี้(7ต.ค.)เรียบร้อยแล้ว
“สาเหตุที่สำคัญที่เราไม่อุทธรณ์และคืนเงินต้นพร้อมดอกเบี้ยนั้น เพราะอัยการสูงสุดให้คำแนะนำแล้วว่าคำพิพากษาของศาลแพ่งดังกล่าว เป็นไปตามข้อเท็จจริงและข้อกฎหมายทั้งปวงที่คู่ความต่างนำสืบไว้ในชั้นพิจารณา จึงชอบด้วยเหตุผลและเป็นธรรมแก่คู่กรณี  จึงเห็นควรไม่อุทธรณ์ในทุกประเด็น เราจึงคืนเงินตามข้อแนะนำนั้น เพราะปล่อยนานไปดอกเบี้ยอาจจะสูงขึ้นมากว่านี้ได้” นางทองอุไรกล่าว